آذربایجان جمهورباشقانی ایلهام علییئو، فرانسانین موستملکه‌چی‌لیگی داوام ائتدیرمه‌سینه تپکی وئردی.
علییئو، آذربایجان جمهوریتینین باشکندی باکی‌دا تشکیل ائدیله‌ن باغلانتیسیزلار حرکتی کووید-۱۹ تماس قروپو ذیروه‌سینده دانیشدی.
باغلانتیسیزلار حرکتی اولاراق عدالتی و اولوسلارآراسی حقوقو مدافعه ائتدیکلرینی بیلدیره‌ن علییئو، بعضی زنگین اؤلکه‌لرین سالقین دؤورون‌ده‌کی "آشی میللیت‌چی‌لیگی"نین کووید-۱۹لا موباریزه‌یه جدی مانع‌لر میدانا گتیردیگینی ایفاده ائتدی.
اولوسلارآراسی حقوق‌داکی پروبلئملردن و انحطاطدان بحث ائد‌ن علییئو، اگمنلیک و تورپاق بوتونلوکلرینین پوزونتوسو، دؤولتلرین ایچایشلرینه قاریشما کیمی حاللارین آرتدیغینی وورغولادی.
دونیادا نئوکولونیالیزم مئیلینین آرتدیغینا دقت چکه‌ن علییئو،
"باغلانتیسیزلار حرکتی، کومورلار بیرلیگینین فرانسا موستملکه یؤنه‌تیمی آلتیندا قالان مایوته آداسی اوزرین‌ده‌کی دارتیشماسیز اگمنلیگینی هر واخت گوجلو بیر شکیل‌ده دستکله‌میشدیر. فرانسا حکومتینی یئنی کالئدونیا خالقینین و فرانسیز دنیز آشیری توپلولوقلاری و تورپاقلارین‌داکی دیگر خالقلارین حاقلارینا حؤرمت ائتمه‌یه چاغیریریق. فرانسانین آوروپا خاریجین‌ده نظارت ائتدیگی تورپاقلار، فرانسیز موستملکه امپراتورلوغونون قورخونج قالیقلاریدیر. فرانسانی آفریقا، گونئی دوغو آسیا و دیگر یئرلرده‌کی باغلانتیسیزلار حرکتی اؤلکه‌لرینه قارشی موستملکه گئچمیشی، قانلی موستملکه سوچلاری و سوی‌قیریم ائیلملری اوچون عذر ایسته‌مه‌یه و مسئولیتینی اعتراف ائتمه‌یه چاغیریریق" شکلین‌ده دانیشدی.
علییئو، بیرلشمیش میللتلر گوونلیک شوراسیندا اصلاحاتلارین ائدیلمه‌سی لازیم اولدوغونو وورغولایاراق، "بیرلشمیش میللتلر گوونلیک شوراسینین دائمی عضو ساییسی داها چوخ اؤلکه‌نی احاطه ائد‌جک شکیل‌ده گئنیشلدیلمه‌لی و جغرافی اولاراق داها عدالت‌لی اولمالیدیر. باغلانتیسیزلارحرکتینه بیر دائمی یئر وئریلمه‌لی و دؤنم باشقانلیغینی الین‌ده توتان اؤلکه بو یئره صاحب اولمالیدیر" فیکیرینی پایلاشدی.
توپلانتییا علییئوین یانین‌دا تورکمنیستان، اؤزبکیستان، عراق و لیبی جمهورباشقانلاری، بوسنی و هرزگووین دؤولت باشقانلیغی شوراسی باشقانی، کوبا، گابون و تانزانیا جمهورباشقانی کؤمکچیلری، الجزایر و کنیا باشباخانلاری قاتیلدی.
ذیروه‌ده، بیرلشمیش میللتلر ۷۷.جی باش قورولو باشقانی جسابا کوروسی، دونیا توریزم تشکیلاتی باش کاتیبی زوراب پولولیکاشویلی، اولوسلارآراسی کؤچ تشکیلاتی باش مودورو آنتونیو ویتورینو، بیرلشمیش میللتلر ژنو اوفیسی باش مودورو تاتیانا والووایا، اقتصادی امکداشلیق تشکیلاتی باش کاتیبی خوسراو نوزیری ده یئر آلدی.
